
15 februarie 2005
R A P O R T

asupra proiectului de Lege privind aprobarea Ordonanţei de urgenţă a Guvernului nr.129/2004 pentru modificarea Legii nr.346/2002 privind asigurarea pentru accidente de muncă şi boli profesionale
1. În conformitate cu prevederile art.89 şi 108 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.129/2004 pentru modificarea Legii nr.346/2002 privind asigurarea pentru accidente de muncă şi boli profesionale, trimis cu adresa nr.P.L.X 13 din 7 februarie 2005.

La întocmirea prezentului raport, Comisia a avut în vedere avizele Consiliului Legislativ şi Comisiei juridice, de disciplină şi imunităţi.
Proiectul de lege are ca obiect de reglementare modificarea Legii nr.346/2002 privind asigurarea pentru accidente de muncă şi boli profesionale, cu modificările şi completările ulterioare.

În acest sens, se propun a fi modificate prevederile legate de reabilitarea medicală, în special cele legate de decontarea serviciilor medicale aferente, prin contractul-cadru privind condiţiile acordării asistenţei medicale pentru sistemul de asigurări sociale de sănătate.
Totodată, s-a avut în vedere reglementarea situaţiei unor categorii de persoane exceptate de la prevederile art.5 alin.(2) din Legea nr.346/2002 precum şi modificarea atribuţiilor Casei Naţionale de Pensii şi alte drepturi de Asigurări Sociale.

Comisia propune Plenului adoptarea proiectului de lege întrucât se impune în regim de urgenţă necesitatea unor modificări în cuprinsul Legii nr.346/2002, astfel încât să se evite blocarea funcţionării sistemului de asigurare pentru accidente de muncă şi boli profesionale începând cu data de 1 ianuarie 2005.

2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: Mihai Şeitan, Secretar de Stat – Ministerul Muncii, Solidarităţii Sociale şi Familiei, Preşedintele Casei Naţionale de Pensii şi alte drepturi de Asigurări Sociale.
b) invitaţi: Carmen Pluteanu, director general – Ministerul Muncii, Solidarităţii Sociale şi Familiei.
4. La lucrările comisiei au fost prezenţi 16 deputaţi, din totalul de 17 membri ai comisiei.
Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 3 februarie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.

În urma dezbaterilor în şedinţa din 10 februarie 2005, Comisia propune admiterea fără modificări a proiectului de lege.

